Okrem toho je limit 25 000 EUR v súlade so smernicou (EÚ) 2020/285, keďže tá umožňuje členským štátom stanoviť limit ročného obratu požadovaný na účely oslobodenia od DPH na sumu najviac 85 000 EUR (alebo jej ekvivalent v národnej mene).

Je preto vhodné povoliť Holandsku, aby osobitné opatrenie predĺžilo do 31. decembra 2024.

Predĺženie platnosti osobitného opatrenia do 31. decembra 2024 je okrem toho v súlade s požiadavkami smernice Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, v ktorej sa na oslobodenie od DPH stanovuje maximálny limit obratu pre malé podniky v celej EÚ od 1. januára 2025.

Holandsko uviedlo, že osobitné opatrenie znižuje administratívnu záťaž pre zdaniteľné osoby aj pre daňový orgán a že je prínosné z hľadiska zjednodušenia výberu daní. Podľa Holandska je účinok osobitného opatrenia na štátny rozpočet približne 0,1 %. Zároveň uviedlo, že predĺženie platnosti osobitného opatrenia by malo len zanedbateľný vplyv na celkové príjmy z DPH vybrané na stupni konečnej spotreby. Takéto účinky sú v súlade s požiadavkami článku 395 ods. 1 druhého pododseku smernice o DPH.

Nevykonali sa žiadne konzultácie so zainteresovanými stranami. Tento návrh vychádza zo žiadosti predloženej Holandskom a týka sa iba tohto členského štátu.

•Konzultácie so zainteresovanými stranami

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Osobitné opatrenie zavedené vykonávacím rozhodnutím Rady (EÚ) 2018/1904 nemalo výrazný vplyv na rozpočet EÚ, pretože Holandsko vypočítalo kompenzáciu v súlade s článkom 6 nariadenia Rady (EHS, EURATOM) č. 1553/89. Po nadobudnutí účinnosti nariadenia Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty, Holandsko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu. Návrh vykonávacieho rozhodnutia Rady, ktorého cieľom je predĺžiť platnosť osobitného opatrenia z vykonávacieho rozhodnutia Rady (EÚ) 2018/1904, takisto nebude mať žiadny významný vplyv na rozpočet EÚ. Opravy a kompenzácie mali historicky zanedbateľný vplyv na výšku vlastného zdroja založeného na DPH. Ich odstránenie preto nebude mať významný vplyv na rozpočet.

2022/0383 (NLE)

Návrh

VYKONÁVACIE ROZHODNUTIE RADY,

ktorým sa mení vykonávacie rozhodnutie (EÚ) 2018/1904, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty, a najmä na jej článok 395 ods. 1,

so zreteľom na návrh Európskej komisie,

keďže:

(1)Vykonávacím rozhodnutím Rady (EÚ) 2018/1904 sa Holandsku povolilo zaviesť osobitné opatrenie odchyľujúce sa od článku 285 smernice 2006/112/ES (ďalej len „osobitné opatrenie“), ktorým sa od DPH oslobodzujú zdaniteľné osoby, ktorých ročný obrat nie je vyšší ako 25 000 EUR.

(2)Vykonávacie rozhodnutie (EÚ) 2018/1904 má stratiť účinnosť 31. decembra 2022. Listom z 23. augusta 2022 Holandsko požiadalo o povolenie naďalej uplatňovať osobitné opatrenie povolené uvedeným vykonávacím rozhodnutím na ďalšie obdobie do 31. decembra 2024, čo je dátum, do ktorého majú členské štáty transponovať smernicu Rady (EÚ) 2020/285. V uvedenej smernici sa stanovujú jednoduchšie pravidlá DPH pre malé podniky a členským štátom sa takisto umožňuje oslobodiť od dane zdaniteľné osoby, ktorých ročný obrat v členskom štáte nepresahuje limit 85 000 EUR alebo ekvivalent tejto sumy v národnej mene.

(3)Listom z 25. augusta 2022 Komisia podľa článku 395 ods. 2 druhého pododseku smernice 2006/112/ES postúpila žiadosť Holandska ostatným členským štátom okrem Španielska. Listom z 26. augusta Komisia postúpila uvedenú žiadosť Španielsku. Komisia listom z 29. augusta 2022 oznámila Holandsku, že má všetky informácie potrebné na posúdenie žiadosti.

(4)Osobitné opatrenie je v súlade so smernicou 2006/112/ES zmenenou smernicou (EÚ) 2020/285, ktorej cieľom je znížiť zaťaženie malých podnikov súvisiace s dodržiavaním predpisov v oblasti DPH a vyhnúť sa narušeniam hospodárskej súťaže na vnútornom trhu.

(5)Osobitné opatrenie zostane pre zdaniteľné osoby voliteľné, keďže majú naďalej možnosť zvoliť si všeobecnú úpravu uplatňovania DPH podľa článku 290 smernice 2006/112/ES.

(6)Podľa informácií, ktoré Holandsko poskytlo, bude mať pokračovanie uplatňovania osobitného opatrenia len zanedbateľný vplyv na celkovú sumu daňových príjmov vybraných na stupni konečnej spotreby.

(7)Po nadobudnutí účinnosti nariadenia Rady (EÚ, Euratom) 2021/769 Holandsko už počnúc výkazom pre vlastný zdroj založený na DPH za rozpočtový rok 2021 nemá počítať žiadnu kompenzáciu.

(8)Vzhľadom na priaznivý vplyv osobitného opatrenia, ktoré zjednodušuje povinnosti súvisiace s DPH znížením administratívnej záťaže aj nákladov na dodržiavanie predpisov tak malých podnikov, ako aj daňových orgánov, a so zreteľom na zanedbateľný vplyv na celkový príjem plynúci z DPH by sa platnosť povolenia stanoveného vo vykonávacom rozhodnutí (EÚ) 2018/1904 mal predĺžiť.

(9)Predĺženie povolenia by malo byť časovo obmedzené, aby bolo možné vyhodnotiť jeho účinnosť, ako aj primeranosť limitu. Okrem toho majú členské štáty podľa článku 3 ods. 1 smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a tieto ustanovenia uplatňovať od 1. januára 2025. Je preto vhodné povoliť Holandsku, aby uplatňovalo osobitné opatrenie do 31. decembra 2024.

(10)Vykonávacie rozhodnutie (EÚ) 2018/1904 by sa preto malo zodpovedajúcim spôsobom zmeniť,